钦定古今图书集成/明伦汇编/氏族典/第118卷 > 陈忠
## 钦定古今图书集成/明伦汇编/氏族典/第118卷 > 陈忠

按《后汉书陈宠传》：“宠子忠，字伯始。永初中，辟司徒府，
三迁廷尉正，以才能有声称。司徒刘恺举忠明习法
律，宜备机密，于是擢拜尚书使，居三公曹，转为仆射，
迁尚书令。延光三年，拜司隶校尉。近幸惮之，不欲忠
在内，出为江夏太守，复留拜尚书令，卒。初，太尉张禹、
司徒徐防欲与忠父宠共奏追封和熹皇后父护羌”
校尉邓训，宠以先世无奏请故事争之。及训追加封
谥，禹、防复约宠俱遣子奉礼于虎贲中郎将邓骘，宠
不从，骘心不平之，故忠不得志于邓氏。及骘等败，众
庶多怨之，而忠数上疏陷成其恶，遂诋劾大司农朱
宠。顺帝之为太子废也，诸名臣来历、祝讽等守阙固
争。时忠为尚书令，与诸尚书复共劾奏之。及帝立，司
隶校尉虞诩追奏忠等罪过，当世以此讥焉。